ΓΡΑΠΤΗ ΕΡΩΤΗΣΗ E-0794/98

υποβολή: Undine-Uta Bloch von Blottnitz (V) προς την Επιτροπή

(18 Μαρτίου 1998)

Θέμα: Μεταφορά μόσχων στην Ευρωπαïκή Ένωση - "Πριμοδότηση του Ηρώδη"

Στην Ευρωπαϊκή Ένωση καταβάλλεται η λεγόμενη "πριμοδότηση του Ηρώδη" για τη σφαγή μοσχαριών. Παρόλο που μεμονωμένα κράτη μέλη τάχθηκαν κατά της πριμοδότησης αυτής για τη θανάτωση μόσχων, δεν προέκυψε χειροπιαστό αποτέλεσμα για τα δεινά των ζώων. Τα μοσχάρια υφίστανται ακόμη μεγαλύτερα βασανιστήρια επειδή αγοράζονται από ζωεμπόρους σε χώρες που τάχθηκαν κατά της επιδότησης για να μεταφερθούν στη συνέχεια σε μεγάλες αποστάσεις προς χώρες που έχουν δεχθεί την πριμοδότηση. Επειδή τα ζώα προορίζονται για τις εγκαταστάσεις θανάτωσης, αντιμετωπίζονται από τους εμπόρους και τους μεταφορείς μόνο ως απόβλητα. Η απαγόρευση των μεταφορών αυτών θα ήταν αντίθετη κατά την άποψη της Επιτροπής με το δίκαιο του ανταγωνισμού. Η θανάτωση ενός ζώου χωρίς εύλογη αιτία είναι ωστόσο σύμφωνα με τον γερμανικό νόμο περί προστασίας των ζώων, αξιόποινη πράξη.

1. Θεωρεί η Επιτροπή ότι στέκει από ηθικής πλευράς η "πριμοδότηση του Ηρώδη";

2. Πόσα θρέμματα μεταφέρονται ετησίως από τη Γερμανία στη Γαλλία για να μπορέσει να καταβληθεί εκεί η "πριμοδότηση του Ηρώδη";

3. Ποία είναι η άποψη της Επιτροπής για την καταβολή της "πριμοδότησης του Ηρώδη" για τη σφαγή μόσχων που ανήκουν στην κατηγορία των θρεμμάτων για παραγωγή κρέατος;

4. Πώς αντιμετωπίζει η Επιτροπή τη δυνατότητα θέσπισης μίας ρύθμισης που να καλύπτει ολόκληρη την Ευρωπαϊκή Ένωση και να ακολουθεί το υπόδειγμα της γερμανικής "πριμοδότησης πρόωρης εμπορίας";

5. Ποία συγκεκριμένα μέτρα έχει λάβει μέχρι τώρα η Επιτροπή για να αντιμετωπίσει τις επικρίσεις κατά της "πριμοδότησης του Ηρώδη" και να προβεί σε βελτιώσεις και διορθωτικές παρεμβάσεις;

6. Πώς κρίνει η Επιτροπή τη συμβατότητα του γερμανικού νόμου περί προστασίας των ζώων με την ευρωπαϊκή ρύθμιση της "πριμοδότησης του Ηρώδη";

Aπάντηση του κ.Fischler εξ ονόματος της Επιτροπής

(5 Μαΐου 1998)

1. Η Επιτροπή αντιλαμβάνεται τις επιφυλάξεις οι οποίες εκφράζονται σε ορισμένους κύκλους όσον αφορά την πριμοδότηση για τη μεταποίηση.

2. Η πριμοδότηση για τη μεταποίηση εφαρμόζεται στη Γαλλία μόνον από τον Οκτώβριο του 1996. Αν και δεν υφίστανται επίσημα διαθέσιμα στατιστικά στοιχεία, η Επιτροπή θεωρεί ότι τους 12 πρώτους μήνες, περίπου 40.000 γερμανικοί μόσχοι έτυχαν της πριμοδότησης για τη μεταποίηση στη Γαλλία.

3. Η πριμοδότηση μεταποίησης δεν είναι η ιδανική λύση, αλλά σύμφωνα με τα πορίσματα της δεύτερης έκθεσης που αφορά την εφαρμογή των δύο καθεστώτων πριμοδοτήσεως για τους μόσχους(1), πρέπει να αναγνωρίσει κανείς ότι η πριμοδότηση αυτή υπήρξε εξαιρετικά αποτελεσματική και αυτό έγινε σαφές με την ευκαιρία της κρίσης της σπογγώδους εγκεφαλοπάθειας των βοοειδών όσον αφορά τη μείωση της παραγωγής η οποία προβλέπεται και της απόδοσης. Ωστόσο, η Επιτροπή έχει ήδη υποδείξει στο πλαίσιο της ανακοίνωσης Πρόγραμμα Δράσης 2000(2) ότι δεν είναι αποδεκτό να αναζητηθεί λύση διαρκείας στο πρόβλημα της πλεονασματικής παραγωγής σφάζοντας νεαρούς μόσχους λίγες ημέρες μόνον μετά τη γέννησή τους.

4. Όλα τα κράτη μέλη, με εξαίρεση το Ηνωμένο Βασίλειο και την Ιρλανδία εφαρμόζουν ήδη την πριμοδότηση πρώιμης θέσεως σε εμπορία των μόσχων. Η διεύρυνση του μέτρου αυτού στο σύνολο της Κοινότητας, μετά από τον Νοέμβριο του 1998, δεδομένης της σημερινής κατάστασης θετικής εξέλιξης της αγοράς του βοείου κρέατος με μία προοδευτική μείωση της ανάγκης δημόσιας επέμβασης, δεν φαίνεται να αποτελεί υπερασπίσιμο οικονομικά μέτρο.

5. Η Επιτροπή δυνάμει του κανονισμού (ΕΚ) 2502/97 της 15ης Δεκεμβρίου 1997 για τροποποίηση του κανονισμού (ΕΟΚ) 3886/92 για τον καθορισμό των λεπτομερειών εφαρμογής που αφορούν τα καθεστώτα πριμοδοτήσεως στον τομέα του βοείου κρέατος(3) έχει ήδη τροποποιήσει τους όρους επιλεξιμότητας για την πριμοδότηση στην μεταποίηση των μόσχων συμπεριλαμβάνοντας και την τήρηση των σχετικών κοινοτικών κανόνων για την καλή μεταχείριση των μόσχων κατά τη διάρκεια της μεταφοράς. Επιπλέον, στην πρόταση μεταρρύθμισης της κοινής γεωργικής πολιτικής, η οποία υποβλήθηκε πρόσφατα από την Επιτροπή στο Συμβούλιο, η πριμοδότηση αυτή δεν εμφανίζεται πλέον.

6. Οι διατάξεις οι σχετικές με τη σφαγή και τη χορήγηση της πριμοδότησης μεταποίησης νεαρών μόσχων αποτελούν εναρμονισμένους κανόνες σε κοινοτικό επίπεδο. Επομένως, οι κανόνες αυτοί έχουν προτεραιότητα έναντι των εθνικών κανόνων.

(1) Έγγρ. COM(97)461 τελικό.

(2) Έγγρ. COM(97)2000.

(3) EE L 345 της 16.12.1997.